Skoolhoof gepos oor ‘porno-sindikaat’‘n Skoolhoof van ŉ hoëprofiel privaatskool in Mpumalanga is afgedank nadat hy in hegtenis geneem is in verband met ŉ internasionale kinderpornografie-sindikaat. Die hoof, wat se naam nie bekend gemaak kan word voor hy gepleit het nie, het Woensdag in die Witrivier-landdroshof verskyn en is op borgtog van R1 000 vrygelaat. Die beheerliggaam van die skool sê hulle beskou die bewerings teen die hoof in ŉ baie ernstige lig terwyl hulle steeds sy konstitusionele reg dat hy onskuldig is tot hy skuldig bewys is, respekteer. Die beskuldigde, ook ŉ bekroonde skrywer, is die afgelope drie jaar hoof by die laerskool. Die beheerliggaam het hom beskryf as ŉ man wat “gekenmerk word deur sy buitengewone professionaliteit” en wat die respek van sy kollegas, ouers en leerlinge geniet. Hy is saam met vyf ander mans in hegtenis geneem insluitend twee onderwysers, ŉ prokureur, ŉ dermatoloog en ŉ sakeman. Die polisie het die afgelope naweek klopjagte by verskeie huise in KwaZulu-Natal, die Oos-Kaap, Wes-Kaap en Vrystaat uitgevoer.Die polisie het 15 eiendomme deursoek en op 672 DVD’s, 22 geheuestokkies, agt skootrekenaars, 39 hardeskywe en 25 boeke beslag gelê. Die polisie het saam met Interpol gewerk en die sindikaat is glo doenig in Kanada, Engeland, Amerika, Wes-Europa en Australasië. Volgens berigte is kinders so jonk as vyf jaar oud gebruik om self en met volwassenes seksuele dade te pleeg.